Forskningsrådet

Kunnskapsdepartementet

Oslo, 26.11.2021

**Konsekvenser av ev endringer i STIM-EU og PES**

**Internasjonalt forskningssamarbeid må forsterkes for å løse samfunnsutfordringene**

Samfunnsutfordringene er globale, og Norge må være aktiv medspiller i det internasjonale forskningssamarbeidet. EUs rammeprogram Horisont Europa er sentrale samarbeidsarenaer for norske forskningsmiljø, bedrifter og offentlige virksomheter. Alle sektorer må øke sin deltagelse i EUs forskningssamarbeid. Da må deltakelse i EU-prosjekter gi tilsvarende rammebetingelser som i Forskningsrådet.

Norges strategi for deltagelse i Horisont Europa og ERA[[1]](#footnote-1) har som ambisjon at norske aktører skal motta 2,8prosent av de konkurranseutsatte midlene i Horisont Europa. Programmet har et totalbudsjett på om lag 95,5 milliarder euro i løpende priser (om lag 955 milliarder norske kroner). Norges kontingent er anslått til om lag 25 milliarder NOK. En retur på 2,8 prosent av totalbudsjettet tilsvarer da 26,7 milliarder NOK.

Forskningsinstituttene står for mellom 1/3 og 1/4 av den norske deltakelse i Horisont 2020 målt i beløp. Av alle norske organisasjoner er det forskningsinstituttet SINTEF som henter hjem klart mest, med totalt 2,1 milliarder NOK[[2]](#footnote-2) i Horisont 2020 (pr sept 2021).

**Instituttene har ambisjoner for økt deltagelse i Horisont Europa**

Samlet hentet de 32 norske forskningsinstituttene[[3]](#footnote-3) med grunnfinansiering fra Forskningsrådet 3,4 milliarder NOK (314 mill euro) i Horisont 2020 (2014-2020). I en spørreundersøkelse oktober 2021 til de ti instituttene som er mest aktive i EU-forskning, har FFA kartlagt instituttenes estimater for endringer i deltakelse i Horisont Europa og konsekvenser av ev justeringer i STIM-EU og PES. FFAs samlede besvarelse vekter estimatene opp mot instituttenes EU-aktivitet og retur.

Med videreføring av STIM-EU og PES som i dag, planlegger de mest aktive instituttene å nær doble sin deltagelse i løpet av Horisont Europa. Det betyr at instituttene vil hente ca 800 MNOK i EU pr år i løpet av programperioden til forskning for å løse samfunnsutfordringer. Totalt forskes det i disse prosjektene for ca ti ganger det beløpet som går direkte til våre institutter, dvs ny forskning til en verdi av i størrelsesorden 8 mrd NOK pr år i gjennomsnitt som norske miljøer får tilgang til. Med dagens ordning vil den resultatbaserte utbetalingen til de samme instituttene øke fra 325 MNOK i 2020[[4]](#footnote-4) til ca 480 MNOK pr år i løpet av programperioden. Instituttene investerer nå langsiktig for å nå målet om økt deltakelse og økt retur fra EU, i tråd med nasjonal EU-strategi. Forutsigbarhet er derfor avgjørende. Instituttene er tydelige på at uten STIM-EU har de ikke mulighet til å delta i Horisont Europa. Da vil Norge ikke hente hjem disse forskningsmidlene eller ta del i den utfordringsdrevne forskningen som dette representerer.

Sannsynligvis er potensialet for EU-deltakelse blant instituttene mye større enn det vi har sett hittil. Vi erfarer at endring av engasjement og kultur mot en betydelig større EU-deltakelse tar lengre tid enn de to årene som har gått siden innføring av differensierte satser i STIM-EU, og instituttenes tilbakemelding varsler om stort engasjement. Horisont Europa er større i budsjett enn Horisont 2020 og innretningen tilsier at det blir flere muligheter og mer å søke på for institutter som samarbeider med næringsliv og offentlige virksomheter. Instituttenes strategier og ambisjoner for økt EU-deltakelse i HEU legger opp til at veksten øker utover i rammeprogrammet (i takt med veksten i de årlige budsjettene HEU).

Et moment som må tas med, er at når myndighetene varsler at differensierte støttesatser er å anse som en pilot på to år, må en forvente at instituttene avventer med å gi absolutt marsjordre i tilfelle det ikke blir en permanent ordning. Et søknadsløp tar gjerne 10-14 mnd. og det er forbundet med høy risiko å investere i mange slike dersom man likevel må trekke seg. Pilot-ordningen har skapt usikkerhet om langsiktigheten.

Finansieringsmodellen til EUs rammeprogram legger opp til at deltakerne dekker noe av kostnadene selv. Forskningsinstituttene gis ca. 60 prosent finansiering fordi det forutsettes at instituttene har grunnfinansiering fra sine myndigheter som benyttes. STIM-EU er et tillegg til den svært lave grunnfinansieringen som våre 32 forskningsinstitutter mottar fra Forskningsrådet. Etter som STIM-EU er resultatbasert, utbetales det kun når EUs bevilgning er gitt, det er altså en investering med garantier og uten risiko. Den viktigste avkastningen er likevel samfunnseffekten av forskningen i form av økt omstillingsevne og nye løsninger - økt konkurransekraft, løsninger på klima- og naturutfordringene, energi og transport, helse, utenforskap, demokrati osv.

STIM-EU kostnad per retur utgjorde 51 prosent i 2020. Dvs. 1 kr investert i resultatbasert STIM-EU representerte 2 kr prosjektfinansiering fra EU til de aktuelle instituttene. I tillegg kommer tilgangen til forskning i prosjektene til en verdi av 10 ganger beløpet som tildeles instituttene.

Forskningsinstituttene deltar i EUs rammeprogram i all hovedsak i samarbeidsprosjekter med næringsliv og offentlige virksomheter. Slik mobiliserer og involverer instituttene norske bedrifter og offentlige virksomheter, i alle deler av landet, i det europeiske forsknings- og innovasjonssamarbeidet for å løse samfunnsutfordringer og øke konkurransekraft og verdiskaping i det grønne skiftet. Uten forskningsinstituttenes aktivitet vil særlig SMB'er og offentlige virksomheter ha liten mulighet til å delta. De største og mest forskningsmodne bedriftene med etablert internasjonalt nettverk vil i noe større grad kunne gå til utenlandske forskningsinstitutter for partnerskap i EU-prosjekter.

Vår undersøkelse viser at skal instituttene kunne opprettholde og øke deltakelsen i Horisont Europa, er det avgjørende at STIM-EU som en del av grunnfinansieringen videreføres med dagens retningslinjer og med differensierte satser, hvor institutter med lavest grunnfinansiering gis noe høyere sats enn de med høyere grunnfinansiering. Differensierte satser bør gjelde for institutter med mindre enn 25% grunnfinansiering, som er et lavt nivå i europeisk sammenheng. For de fleste instituttene er det viktig at uttelling for samarbeid med bedrifter og offentlige virksomheter, samt for å lede EU-prosjekter, belønnes og at ordningen er forutsigbar. De samlede rammebetingelsene for instituttenes deltagelse må være forutsigbare og ses i sammenheng slik at alle instituttene har mulighet til å delta i bredden av Horisont Europa.

**STIM-EU**

Norske forskningsinstitutter som mottar grunnfinansiering fra Forskningsrådet, har vesentlig lavere grunnfinansiering enn forskningsinstitutter i EU (i gjennomsnitt 10 prosent mot 25-50 prosent i EU). STIM-EU er resultatbasert og øker instituttets grunnfinansiering med 33 prosent av det beløp et institutt innhenter i finansiering fra EU. For institutter med lavest grunnfinansiering fra Forskningsrådet (under 15 prosent) gir STIM-EU i gjennomsnitt 51 øre for hver krone en oppnår i kontrakt i rammeprogrammet (2020). Dette tilsvarer rundt 90 prosent av de reelle timeprisene for instituttene.

STIM-EU ordningen med differensierte satser er avgjørende for at instituttene skal kunne videreføre og øke sin deltakelse i HEU. Ordningen er insentiverende og gir et tillegg for å bidra til økt deltagelse av norske bedrifter eller offentlige virksomheter. Begrunnelsen er at instituttene skal bruke kapasitet på å mobilisere bedrifter og offentlige virksomheter til deltakelse i forsknings- og innovasjonssamarbeidet og dermed øke omstillingstakten i samfunnet. Siden ordningen er en resultatbasert ordning over grunnfinansieringen, vil en kun få STIM-EU når en har fått tilslag i EU. På den måten er STIM-EU sammenlignbar med universitetenes RBO.

**Instituttenes tilpasninger ved ev endringer i STIM-EU og PES**

I regjeringens Strategi for norsk deltakelse i Horisont Europa og Det europeiske forskningsområdet (2021) heter det at *EU beholder i hovedtrekk den samme finansieringsmodellen i Horisont Europa som i Horisont 2020. For å støtte opp under instituttsektorens og Norges samlede deltakelse, ønsker regjeringen derfor å videreføre STIM-EU, men med mulighet for justeringer gjennom perioden. Gitt stramme offentlige budsjetter fremover vil vi måtte justere innretningen på og bevilgningene til PES. Endringene vil skje i tett dialog mellom departementene, Forskningsrådet og Innovasjon Norge.* (s.12)

FFA har spurt forskningsinstitutter som mottar grunnfinansiering fra Forskningsrådet om hvordan de vil tilpasse seg ulike alternative justeringer i STIM-EU og PES. Undersøkelsen ble gjennomført som en nettbasert spørreundersøkelse. Undersøkelsen er avgrenset til de ti forskningsinstituttene som har vært mest aktive i Horisont 2020 og Horisont Europa. I 2020 hentet de ti instituttene 92% av grunnbevilgningsinstituttenes retur fra EU.

* Av de 10 instituttene står 2 av instituttene for 75 prosent av returen
* Av de 10 instituttene står de 4 instituttene med minst EU-aktivitet for 10 prosent av returen

FFAs samlede besvarelse tar høyde for en slik fordeling og vekter estimatene opp mot denne. Der det er store avvik mellom institutter eller grupper av institutter er dette kommentert særskilt. Når svarene og estimatene er vektet for EU-retur brukes begrepet "utvalg" i stedet for "institutter".

Instituttenes utfyllende kommentarer følger i vedlegg 1.

**Hvilken betydning vil det få for ditt institutts deltagelse i Horisont Europa dersom STIM-EU fortsetter på dagens støttenivå?**

80 prosent av utvalget estimerer en nær dobling av EU-aktiviteten (75 -100 prosent økning) i Horisont Europa forutsatt at STIM-EU fortsetter som i dag. 17 prosent av utvalget sier de vil være upåvirket av dette. Blant disse finner vi institutter som i dag ikke fullt ut har differensierte støttesatser. Resten antyder en økning på 50 prosent. Ett institutt melder at de må redusere sin aktivitet med 15 prosent med dagens satser i STIM-EU. Det er grunn til å tro at de instituttene som vil være upåvirket, ikke har mulighet til å øke sin aktivitet med dagens satser.

Når majoriteten av utvalget antyder en nær dobling av EU-aktiviteten med dagens ordning, estimerer vi at det for FFA-instituttene totalt vil utgjøre en økning på 80 prosent i forhold til H2020. Det vil si en økning totalt fra 3,13 mrd NOK til 5,65 mrd NOK, og en gjennomsnittlig årlig retur på 800 mill NOK i løpet av programperioden.

I en lignende undersøkelse hos instituttene i 2018, sa de aktuelle instituttene med lavest grunnfinansiering at med forutsigbar differensiert STIM-EU ville de kunne øke deltakelsen i H2020 med 40 prosent fra 2018. Resultatet etter innføring av differensiert STIM-EU viser at instituttene økte returen med 53 prosent i 2018-2020. Dette til tross for at tilgjengelige midler samlet sett var mindre i den siste perioden.

STIM-EU kostnad per retur utgjorde 51 prosent i 2020. Dvs. 1 kr investert i resultatbasert STIM-EU representerte 2 kr prosjektfinansiering fra EU til de aktuelle instituttene. I tillegg kommer tilgangen til forskning i prosjektene til en verdi av 10 ganger beløpet som tildeles instituttene.

**Hvilken betydning vil det få for ditt institutts deltagelse i Horisont Europa dersom STIM-EU (støttegrad) reduseres med 15 prosentpoeng?**

80 prosent av utvalget sier at de vil halvere EU-deltakelsen. De øvrige antyder en reduksjon på inntil 25 prosent, mens ett institutt sier de ikke vil påvirkes.

**Hvilken betydning vil det få for ditt institutts deltagelse i Horisont Europa dersom STIM-EU faller helt bort?**

80 prosent av utvalget sier at de må avvikle EU-deltakelsen hvis STIM-EU faller bort. Resten antyder en reduksjon på 50-75 prosent.

**Hvilken betydning vil det få for ditt institutts deltagelse i Horisont Europa dersom insentivordningene i STIM-EU (koordinatorrolle, inkludering av off sektor/næringsliv) faller bort?**

75 prosent av utvalget antyder en reduksjon på 15-25 prosent. 13 prosent av utvalget sier de er upåvirket av en slik endring. De øvrige antyder en reduksjon på 50-75 prosent.

Instituttenes kommentarer antyder at dette er den delen av STIM-EU som vektes minst av flere institutter. Samtidig viser resultatene fra e-corda at næringslivsprosjekter hvor forskningsinstitutter deltar i samarbeidet, gir vesentlig større retur fra EU enn rene næringslivsprosjekter (tre gangen, se vedlegg 2 under).

**Hvilken betydning vil det få for ditt institutts deltagelse i Horisont Europa dersom STIM-EU differensiering opp til 15 prosent grunnfinansiering faller bort (dvs alle får 33 prosent)?**

67 prosent av utvalget antyder en halvering av EU-aktiviteten hvis differensieringen faller bort. 15 prosent av utvalget antyder en reduksjon på 15-25 prosent. Resten sier de vil være upåvirket av dette. Blant disse finner vi instituttene som i dag har 33 prosent støttegrad, og som ikke berøres av differensiering.

En fjerning av differensiert STIM-EU vil gi reduksjon i EU-finansiering av forskning til norske institutter i størrelsesorden 250 MNOK pr år i direkte retur til instituttene i forhold til årene 2018-2020, som også tilsvarer nivået før differensiering ble innført i 2018.

**Hvilken betydning vil det få for ditt institutts deltagelse i Horisont Europa dersom STIM-EU differensieres opp til 25 prosent grunnfinansiering?**

Dette vil bare ha effekt for de institutter som ikke har maks differensierte støttesatser i dag (dvs ca 15-20 prosent av utvalget), og disse antyder en økning på 15-25 prosent i EU-aktiviteten. Resten vil være upåvirket av en slik endring.

Dette kan likevel ha effekt fordi der kan være institutter som ikke berøres av differensieringen og som derfor ikke er så aktive at de er med i utvalget av de ti mest aktive instituttene. Et institutt kommenterer at det er krevende at STIM-EU er avhengig av grunnbevilgningssatsen, da det gjør ordningen uforutsigbar for institutter som ligger rundt grensen på 15 prosent.

**Gi et estimat av hvor mye deltakelsen fra næringsliv/off sektor vil reduseres for de prosjekter som er felles med instituttet, hvis insentivene i STIM-EU for samarbeid faller bort:**

80 prosent av utvalget estimerer at deltakelse fra næringsliv/offentlig sektor vil reduseres med 15-25 prosent. Resten mener det ikke har noen betydning.

Hvis deltakelse fra næringsliv og offentlig sektor reduseres med 15-25 prosent, vil det kunne få relativt store utslag. Vi har ikke spurt om størrelse på samarbeidsvirksomhet, men vår erfaring tilsier at reduksjonen her vil treffe systematisk SMB'er og offentlige virksomheter som ikke ligger i de store universitetsbyene. De store og mest forskningsmodne bedriftene kan i noe større grad finne forskningspartnere i institutter i utlandet.

**Gi et estimat for hvor mye deltakelsen fra næringsliv/off. sektor vil reduseres for de prosjekter som er felles med instituttet, hvis instituttet ikke lenger er med i prosjektet?**

70 prosent av utvalget estimerer at deltakelse fra næringsliv/offentlig sektor vil reduseres med 15-25 prosent. 20 prosent av utvalget antyder mer enn en halvering av deltakelsen.

*Kommentarer til samarbeid (se fullstendige kommentarer i vedlegg):*

I Horisont 2020 er ca 1/3 av næringslivets samlede EU-deltakelse gjennomført i samarbeid med instituttene. Dersom instituttene ikke lenger kan delta i rammeprogrammet, vil dette ha en direkte effekt på deltakelsen fra norsk næringsliv. Vi estimerer at norsk næringsliv vil redusere sin EU-aktivitet med 25-30 prosent.

**Gi et estimat for hvor mye deltakelsen fra UH sektor reduseres for de prosjekter som er felles med instituttet, hvis instituttet ikke lengre er med i prosjektet?**

85 prosent av utvalget antyder at deltakelsen fra UH-sektoren vil reduseres med inntil 15 prosent hvis instituttet ikke lenger deltar.

*Kommentarer STIM-EU (se fullstendige kommentarer i vedlegg):*

Instituttene melder at STIM-EU er avgjørende for deres deltakelse i HEU. HEU gir instituttene muligheter til å samarbeide internasjonalt og delta i forsknings- og teknologifronten på måter som nasjonale programmer ikke kan favne. Instituttene har strategiske mål om å doble deltakelsen i HEU fra H2020. En forutsetning er at nåværende STIM-EU ordning opprettholdes. I motsatt fall, må instituttene avstå fra deltakelse, ev redusere deltakelsen hvis STIM-EU blir redusert ved at differensiert ordning faller bort.

PES

**Hvilke konsekvenser vil endringer i PES Horisont Europa få for ditt institutt, dersom PES reduseres med 50 prosent?**

80 prosent av utvalget estimerer rundt 15 prosent reduksjon i EU-aktiviteten.

De øvrige estimerer inntil 25 prosent nedgang. Det betyr 75-80 MNOK mindre i direkte årlige bevilgninger fra HEU.

**Hvilke konsekvenser vil det få for ditt institutt, dersom PES faller helt bort?**

75 prosent av utvalget estimerer en nedgang på rundt 25 prosent. For de øvrige er estimatet i overkant av 50 prosent nedgang.

*Kommentarer PES (se fullstendige kommentarer i vedlegg):*

Gjennomgående sier de ti forskningsinstituttene at PES er avgjørende for deres mulighet til å posisjonere seg, delta i utforming av programmene og utvikle egen kompetanse for å ta en større rolle. Aktiviteten og dermed deltakelsen vil måtte reduseres hvis PES blir redusert eller faller bort, ikke minst påvirkningsarbeid i utvikling av programmene, posisjonering mot partnerskap, Green Deal, Missions osv, nettverksbygging og kompetanseutvikling for deltakelse i programmene. Det vil svekke det norske perspektivet i utlysningene. Instituttene vil også i mindre grad kunne ta koordinatorrolle i prosjektene. Det vil igjen svekke Norges posisjon tematisk og strategisk i prosjektene.

**Avslutning**

Vi håper vår kartlegging av forskningsinstituttenes estimat for endringer i deltakelse ved ev justeringer i STIM-EU og PES gir relevant informasjon. Vi deltar gjerne i den videre dialogen om hvordan innrette virkemidler mest mulig målrettet og effektivt for å øke deltakelse i Horisont Europa, øke den økonomiske returen fra EU og ikke minst at forskningsaktiviteten mobiliserer omstillingskraft over hele landet.

Vennlig hilsen

*Ketil Rønning Agnes Landstad*

Leder FFA EU-utvalg Daglig leder FFA

*Vedlegg:*

1: Kommentarer fra instituttene til endringer i STIM-EU og PES

2: Bakteppe for analysen

**Vedlegg 1**

**Kommentarer fra instituttene til endringer i STIM-EU og PES**

(svarene anonymisert, navn institutt = INST)

**STIM-EU**

* Svært viktig for å styrke deltakelsen i EU-program
* Vi omfattes ikke av differensiert STIM-EU. Som sammenligning så 'taper' vi 600' (inkl STIM-EU) på et forskerårsverk i EU-prosjekt i sammenligning med hvis samme forskere jobber på heltid i et NFR-prosjekt.
* STIM-EU er viktigere for INST enn PES. INST har et uttalt strategisk mål om å doble omsetningen fra H2020 til Horisont Europa. En forutsetning er at den nåværende STIM-EU ordningen opprettholdes. Dersom STIM-EU ordningen skulle falle bort, vil INST se seg nødt til å avstå fra deltakelse i EU-prosjekter. Deltakelse vil da forutsette en egendekning fra andre kilder som vi ikke har. Dersom Stim-EU reduseres med 15%, vil INST måtte redusere sin ambisjon om å doble omsetningen. Et realistisk nivå vil da være å opprettholde nivået fra H2020. Stimuleringsordningen knyttet til koordinatorrollen og inkludering av næringsliv/offentlig sektor har ikke vært en viktig driver for INST. Vi har ambisjoner om å styrke vår posisjon i så måte og denne ambisjonen vil nødvendigvis bli svekket dersom ordningen faller bort. Det er mye viktigere for INST at dagens nivå på generell basis opprettholdes, enn at denne særordningen eksisterer. Dersom STIM-EU differensiering for institutter med under 15% grunnfinansiering faller bort (dvs. alle får 33%), vil vi måtte redusere ambisjonen om å doble omsetningen. Et realistisk nivå vil da være å opprettholde nivået fra H2020. I den grad norsk næringsliv/offentlig sektor er med i våre, så er det i alt overveiende grad på INSTs initiativ.
* STIM-Eu bør ikke være avhengig av grunnbevilgningssatsen. Ordningen bør være forutsigbar for at vi skal kunne ha dette med i budsjettene våre og planlegging av vår innsats innenfor Horisont Europa. En god STIM-EU ordning er helt avgjørende for at vi skal kunne satse på EU prosjekter og ha råd til vår deltagelse siden timeprisen er så lav.
* EUs rammeprogram gir INST muligheter til å delta i forsknings- og teknologifronten i et volum som nasjonale programmer ikke er i nærheten av. Det er estimert at verdien av FoU som vi får tilgang til i et EU-prosjekt er 15 ganger så stor som de faktiske tildelingene til norske aktører.

INSTs deltakelse i EUs rammeprogram er ofte å anse som et første steg for langsiktig oppbygging av nye teknologiområder. Et eksempel er FoU på Hydrogen-området, som tidvis har vært underfinansiert nasjonalt, men hvor INST startet sitt engasjement i 2003 og siden 2008 har deltatt i 30 EU-prosjekter og bygget et solid fundament for europeisk samarbeid som norske aktører i dag nyter godt av

EU-deltakelse gir INST tilgang til infrastruktur for FoU som ikke finnes nasjonalt. Gjennom EU-prosjekter får INST også anledning til å bygge egen infrastruktur som gjør oss ettertraktet for internasjonalt FoU-samarbeid

Det samlede kunnskapsgrunnlaget viser at STIM-EU er helt avgjørende for at instituttene skal ha mulighet for å delta i HEU. Med en videreføring av dagens ordning vil INST kunne doble sin deltakelse innen utgangen av HEU (sammenliknet med 2018-tall).

Støtten fra EU-Kommisjonen til EU-prosjekter utgjør for INST kun 60 prosent av reelle kostnadene, et evt. bortfall av STIM-EU vil i praksis bety at vi ikke lenger har mulighet til å delta, vi må inn med for store egenandeler og dermed tape for mye penger på EU-deltakelse.

I H2020 er 1/3 av næringslivets samlede EU-deltakelse gjennomført i samarbeid med INST, og vi er den desidert største norske FoU-aktøren for næringslivssamarbeid i EU. Dersom INST ikke lenger kan delta i rammeprogrammet vil dette ha en direkte effekt på deltakelsen fra norsk næringsliv og vi estimerer at norsk næringsliv vil redusere sin EU-aktivitet med 25-30 prosent.

Koblingen til UH-sektorens deltakelse i HEU er ikke fullt så åpenbar siden de store universitetene i større grad henter prosjekter i form av personlige stipender gjennom European Research Council. Men vi antar at et ev bortfall av instituttenes EU-deltakelse vil ha en direkte effekt på UH-sektorens evne til å delta i samarbeidsprosjekter for å løse store samfunnsutfordringer (Pilar 2). Vi antar at UH-sektoren sin samlede EU-aktivitet vil bli redusert med 10-15 prosent dersom instituttene ikke lenger deltar i EU-prosjekter.

Innretningen av STIM-EU gir forutsigbarhet for INST, og gjennom å være resultatbasert gir ordningen garantier for sunn drift i EU-prosjektene. Det bidrar til at INST kan planlegge initiativer et stykke frem i tid, for eksempel til store policy-drevne satstinger som Green Deal og MISSIONS. Dersom ordningen avsluttes eller reduseres brått vil vi måtte trekke oss ut av mange pågående initiativer, noe som vil være ødeleggende for nasjonale samarbeidsrelasjoner. Dette gjelder særlig der hvor INST har en ledende rolle. En konsekvens kan være at INST ikke vil bli ønsket som partnere i bilateralt FoU-samarbeid. I H2020 har INST hatt samarbeid med mer enn 2700 partnere fra totalt 64 land.

Med den økonomiske sikkerheten STIM-EU gir kan instituttene jakte HEU prosjekt uten begrensning gitt av økonomi. Jo mer instituttene lykkes jo viktigere er STIM-EU. En svekkelse av STIM-EU (kun delvis kostnadsdekning) vil bety at instituttene må sette en grense for hvor stor andel av prosjektporteføljen EU prosjekt kan utgjøre. Underskuddet må hentes inn fra rene industrifinansierte prosjekt, som er de eneste hvor instituttene har en marginal gevinst. Effekten var tydelig da STIM-EU ble løftet opp nær kostnadsdekning, og responsen fra instituttene sikret at Norge med klar margin oppfylte sitt mål om 2% retur i Horisont 2020.

Erfaring og statistikk viser også at instituttene er "bjellesauer" for deltagelse fra andre norske aktører. Næringslivet, og det offentlige er oftere med og har større suksessrate når de søker sammen med FI-ene.

EU dekker 2/3 av de reelle kostnadene for INSTi prosjektene, og finansieringen fra Kommisjonen er begrunnet i at de fleste Europeiske institutter har rundt 30-40 prosent direktefinansiering som blant annet skal brukes i prosjektene. Denne muligheten har ikke norske institutter, hvis grunnfinansiering er Europas laveste. Som belønningsordning sikrer STIM-EU instituttene nær kostnadsdekning på prosjekter som får finansiering i sterk konkurranse med Europas fremste forskningsmiljø.

* Dersom vi skal videreføre og forsterke et høyt nivå på EU-prosjekter er vi avhengige av at STIM-EU og forsterket STIM-EU videreføres og styrkes ytterligere. Norske forskningsinstitutter er blant de instituttene som har den laveste grunnfinansieringen i Europa. Vi er derfor avhengige av høyere timepriser enn det EU dekker i sine prosjekter og høyere timepriser enn det våre konkurrenter i Europa har. STIM-EU og forsterket STIM-EU er en økning i vår grunnfinansiering når vi lykkes i å vinne EU-prosjekter. Med dagens nivå på disse ordningene, må INST likevel dekke i snitt om lag 16 prosent av kostnadene til EU-prosjekter gjennom egne midler. Med vårt nåværende høye nivå av EU-prosjekter, betyr det at om lag 20 prosent av vår grunnbevilgning går til dette formålet. Dette betyr at vi kanskje må begrense våre EU-søknader i framtiden på grunn av manglene mulighet til egenfinansiering. Forskningsinstituttene i Norge har bidratt sterkt til å sikre EU-finansierte forskningsprosjekter. Universitetssektoren i Norge bidrar også sterkt, men er blant de universitetene i Europa som har best offentlig finansiering og har derfor ikke samme utfordring som instituttene når det gjelder dekning av kostnader.
* STIM-EU er vesentlig for kostnadsdekning i HEU prosjekter. Som institutt har vi ikke på sikt anledning - i vanlig drift og med lav grunnfinansiering - til å dekke underskudd på en stor del av vår prosjektportefølje (10-20% av omsetning). For enkelte prioriterte strategiske prosjekter vil det fortsatt være mulig å gjennomføre noen prosjekter med underdekning i forhold til reelle kostnader (timepriser).
* Nasjonalt mål på 2,8% retur fra HEU betyr en økning på 10 milliarder NOK sammenholdt med retur som ble oppnådd i H2020. Det er et veldig ambisiøst mål som kan kun realiseres dersom:
  + Instituttsektor er sterk med i HEU og åpner døren til næringslivet og off. sektor i de største forskning og innovasjon prosjekter (eks. IA prosjekter og Green Deal prosjekter).
  + Instituttsektor må ta mer koordineringsansvar på prosjekter.

Instituttsektor er helt avhengig av STIM-EU for å delta i HEU. Begge tiltakene ovenfor krever større insentiver/økonomisk støtte for at forskningsinstitutter kan realiserer sin potensial og bidra optimalt til å levere til Norges mål. Dette må prioritieres.

STIM-EU og PES kan ikke sees uavhengig av hverandre. Dersom PES reduseres bør det kompenseres med en økning på STIM-EU og mer fleksibilitet ved bruk av midlene.

STIM-EU er knyttet til suksess (innvilget prosjekter) da PES sikrer at forskningsorganisasjonene kan delta i søknadsfasen, selv i perioden der STIM-EU blir mindre.

INST foreslår at STIM-EU økes og at PES videreføres med en tydeligere fokus på:

* støtte ved koordineringsansvar (men også ved sterk posisjon av norske institutt i søknaden (kan vurderes fra %budsjett til Norge)
* Støtte deltakelse i strategiske fora på EU og ekstra støtte ved nasjonal representasjon i EU fora
* Støtte for spesifikke EU strategisk prosess i instituttet

**Samfunnseffekten av ev. mindre deltagelse i Horisont Europa. Hva vil være effekten av at denne forskningen blir redusert - i ditt institutt, i samfunnet?**

* Vanskelig for oss å kvantifisere hva dette har å si for samarbeidspartnere/andre aktører.
* Den vil reduseres i samme grad som deltakelsen
* Norge vil ikke kunne 'hente' hjem toppforskning til Norge som i sin tur påvirker samfunnet (forvaltning og næringsliv).
* Samfunnsutfordringene INST jobber med å løse er i stor grad av internasjonal karakter. Internasjonalt samarbeid er derfor vesentlig, og EU er den viktigste arenaen for slik samarbeid. Med reduksjon av slikt samarbeid vil kvaliteten på instituttets arbeid og norsk forskning reduseres. Uten deltakelse i rammeprogrammene blir vi et faglig svekket institutt som i mindre grad er i stand til å bidra til løsninger for det norske samfunnet. Samfunnet vil få dårligere løsninger på internasjonale utfordringer fordi samarbeidet om kunnskapsgrunnlaget gir så stor merverdi. EU-samarbeid og særlig koordinatorrollen gir unike muligheter til å diskutere gode løsninger med europeiske beslutningstakere.

INST har en stor andel internasjonale forskere. Dette er delvis grunnet våre mange internasjonale prosjekter. Med færre slike prosjekter ville vi være mindre attraktive som arbeidsplass, noe som også vil erodere vår kompetanse.

* Redusert deltagelse vil føre til betydelig mindre internasjonalt samarbeid innenfor kunnskapsorganisasjoner. Forskningsaktiviteten vil gå ned. Vi er helt avhengig av internasjonalt samarbeid for å løse de store samfunnsutfordringene og kunne for at Norge skal kunne ta del i kunnskap og teknologiutviklingen som Norge trenger for et mer bærekraftig samfunn og det grønne skifte.
* Det er prioritert i ledelsen og hele organisasjonen å søke EU-prosjekter, og vi har dyktige forskere med omfattende internasjonale nettverk. Forskerne deltar i internasjonale konsortier som gjerne videreføres og tidligere suksesser forsterkes i nye søknadsrunder. EUs rammeprogram er en finansieringskilde med økende viktighet for hele vår aktivitet.

Instituttet har et samfunnsoppdrag, og forsker på samfunnsnyttige problemstillinger i konsortier i den internasjonale forskningsfronten.

Klimaproblemet er en internasjonal samfunnsutfordring som må løses gjennom internasjonalt samarbeid og internasjonal, tverrfaglig forskning. Instituttet bygger videre på årelang innats i IPCC og de nettverk som er opparbeidet gjennom dette arbeidet. Dette forskningssamarbeidet skjer i hovedsak gjennom EU-finansiert prosjektarbeid.

EUs rammeprogram har gjerne mer spissede utlysninger enn nasjonale finansieringskilder, og er en svært viktig arena for forskning på sentrale og spesifikke samfunnsnyttige problemstillinger. En reduksjon i insentivordningene forventes å påvirke denne viktige forskningen i negativ retning, med mindre mulighet for fortsatt satsing på nåværende nivå.

* EU´s (tidligere) rammeprogrammer har vært vesentlig for å bygge opp kompetanse og nettverk som har sikret instituttet kompetanse og kunnskapsoppbygging for videre deltakelse og sentrale norske roller i Europeiske operative programmer som for eks. Copernicus. HEU deltakelse vil være viktig for videre norsk samarbeid med Europa i Green Deal, Digital Europa etc. Kompetanse- og kunnskapstilgang er fortsatt et viktig argument for deltakelse i HUE, men uten økonomiske incentiver vil dette ikke på sikt være økonomisk forsvarlig.
* Redusere Norges konkurransedyktighet. Svekke Norges posisjon, synlighet og teknologioverføring innen forskning og innovasjon

For INST:

* + Begrense tilgang til nøkkel innovasjoner, utviklinger og teknologi i Europa
  + Miste et viktig marked, men vesentlig negative konsekvenser på økonomiske forutsetningene
  + Utenforskap innen forskning og innovasjon
  + Mindre ressurs og virkemidler for å posisjonere Norge i strategiske områder (Green transition, climate objectives, sirkulær bioøkonomi, osv.).

**PES Horisont Europa**

* Helt nødvendig for at INST kan delta i oppstrømsaktiviteter for at vi kan posisjonere oss og delta i programpåvirkning. Kompetanseutvikling for å ta en større rolle er helt avhengig av PES-midler
* Den nye PES ordningen introdusert i 2021 har vært et løft gitt den muliggjør langt mer strategisk inngang enn tidligere her unner også posisjonering, nettverksbygging etc.
* INST vil være en aktiv søker selv om PES-bevilgningen reduseres. Vi vil imidlertid måtte redusere aktiviteten, særlig når det gjelder potensielt nye tematiske områder der vi ikke har EU-erfaring. Selv om dette kan dreie seg om nye områder for INST, kan det være viktige områder for Norge.|Vårt bidrag i påvirkningsarbeidet vil bli særlig skadelidende og vår mulighet til å fremme norske interesser i europeisk sammenheng vil svekkes. INST er en viktig bidragsyter i utvikling av kunnskapsbasen for det europeiske grunnlaget for god forvaltning av vannressurser, både ferskvann og marint. Siden Norge er så tett knyttet til det europeiske forvaltningsregimet, vil redusert innsats fra vår side svekke det norske perspektivet. Med redusert bevilgning vil vi i mindre grad kunne ta koordinatorrollen i søknader. Det er svært ressurskrevende å lede søknader. Rollen gir imidlertid en helt unik tilgang til beslutningstakere i kommisjonen. Redusert innstas innsats som koordinator vil dermed svekke Norges posisjon.
* Koordinatorrollen koster mye og det er viktig at det gis betydelig støtte for å få ansatte til å ta denne rollen. Det er viktig for posisjonering og nettverksbygging og bidrar til invitasjoner inn i andre EU-søknader. Vi legger ned betydelig innsats i posisjonering og det er viktig med støtte til denne type aktivitet også.
* Nye strategiske grep fra Kommisjonen og en dreining mot større policyorienterte satsinger fordrer at norske aktører er proaktive og øker sin posisjoneringsaktivitet. Konkret gjelder dette i SRIA-/veikartsporsesser, involvering i partnerskap, påvirkning av EU policy som f. eks Green Deal og Missions, innspill til strategisk plan og konkrete utlysninger.

Posisjoneringsaktiviteter anses for å være den viktigste delen av PES EU i årene som kommer. F.eks. i hvert av partnerskapene P4Planet og Hydrogen Europe er det estimert at INST bruker 1,5-2 årsverk på å ivareta både INST sine og Norges interesser. Disse aktivitetene dekkes nå, for INST i 2021 og 2022, med ca. 15 prosent av midler fra rammebevilgningen fra NFR, og resten 85 prosent blir da egenfinansiering.

I INST er mer enn 90 prosent av EU-aktiviteten fra Pilar 2, og når inntil 50 prosent av finansieringen i denne pilaren nå vil finansieres i tilknytning til partnerskap, vil det kreve en betydelig større innsats, ut over PES - ordningen per i dag, for å komme i grep med disse midlene.

PES-midlene gir instituttet større handlingsrom for posisjonering og å bygge og opprettholde internasjonale nettverk. Instituttets fagmiljøer ligger langt fremme på sine felt i internasjonal sammenheng, og har i tillegg en tverrfaglig styrke som gir oss mulighet til å satse bredt på ulike typer utlysninger og konsortier. Det forventes at alle forskere ved instituttet fakturerer et visst antall forskningstimer per år. Det betyr at forskerne har bare et begrenset resterende antall timer per år de kan bruke til ikke-fakturerbart arbeid som søknadsskriving. Følgelig må forskerne prioritere og velge noen søknader, og mellom nasjonale og internasjonale utlysninger. PES-midlene regnes som fakturerbar tid i denne sammenhengen. Uten PES hadde vi ikke kunnet delta på like mange søknader, og siden H2020/HEU-utlysninger gjerne er mer lærings- og arbeidskrevende og vanskeligere å vinne fram i, ville vi fort ha måttet prioritere nasjonale utlysninger framfor HEU. PES-midlene gir ledelsen anledning til å støtte opp om flere søknadsinitiativer, som igjen øker muligheten for å lykkes. PES-midlene har videre hjulpet enormt med tid og ressurser til satsing på kompetanseheving blant forskerne og ansatte i administrasjonen og kommunikasjonsavdelingen. Den opplæringen og støtten som Norges Forskningsråd har bidratt med overfor sektoren og oss som enkeltinstitutt har vært en svært viktig ressurs. Medarbeidere ved instituttet har deltatt aktivt på kurs og webinarer fra NFR og Europa Media og vi har drevet kompetanseoppbygging i egen organisasjon. PES-midlene benyttes til den tidsbruk dette krever.

PES/POS midler er viktig for å utvikle instituttets deltakelse i konkurransedyktige konsortier for søknader til HEU. HEU er fortsatt et viktig faglig instrument og søknader avhenger ikke fullstendig av PES ordningen, men er vesentlig for søknads omfanget som helhet. Vi vil ikke kunne påta oss å benytte 0,5 til 1, 5 årsverk på å koordinere en konkurransedyktig HEU søknad uten PES midler. Bortfall av PES vil føre til mindre sentrale roller i framtidige HEU søknader.

* Påvirke EU: PES er ikke avgjørende, men gir en ekstra støtte

Posisjonering: PES er viktig for å posisjonere INST da ressurser som er nødvendig for posisjonering økes pga Partnerskap som krever å engasjere seg i flere europeiske organer.

PES er avgjørende for å ta et nasjonalt ansvar.

Etablere prosjekter: PES er avgjørende for å ta koordineringsansvar. PES er avgjørende for å ta en vesentlig rolle i en søknad (co-koordinering, leader av store WP). PES er viktig, men ikke avgjørende for å ta med bedrifter og off. sektor i søknader

Kompetanse bygging og utvikle strategi: PES er en god, men ikke avgjærende støtte for kompetansebygging.

**Vedlegg 2:**

## **Bakteppe for analysen**

**Samarbeidsprosjekter mangedobler samfunnseffekten av forskningsmidlene**

Deltagelse i Horisont Europa er avgjørende for norske bedrifter, offentlige virksomheter og forskningsinstitutters samarbeid med europeiske forskningsmiljøer og bedrifter. Samarbeidsprosjekter setter norske problemstillinger på den europeiske forskningsagendaen og bringer den beste kunnskapen tilbake til norske forskningsinstitutter, bedrifter og offentlige virksomheter. Det styrker kvaliteten og relevansen i norsk forskning og bidrar til at norske partnere får tilgang til verdifull kunnskap, langt ut over det Norge alene kan utvikle.

I H2020 har et stort antall av tildelte prosjekter kun én deltaker. Majoriteten av disse prosjektene er knyttet til ERC og til SME-programmet, samt at en del store summer som skal fordeles videre tildeles en organisasjon.

Totalt ca 60% av antall prosjekter i H2020 (des 2020) har bare én deltaker, og dette utgjør 24% av tildelte midler. Ser en på hvordan dette fordeler seg i Norge, er 21% av tildelte midler prosjekter med bare én deltaker (CEPI er ikke med i disse tallene.)



|  |  |  |  |  |
| --- | --- | --- | --- | --- |
| **Prosjekter med kun én deltaker, H2020** | Andel av tildelte prosjekter | | Tildelte midler | |
|  | Andel | M€ | Andel | M€ |
| UH-sektor | 25% | 189 | 36% | 162 |
| Næringslivet | 26% | 150 | 24% | 101 |
| Instituttsektoren | 2% | 9 | 3% | 12 |
| Offentlig sektor |  |  |  |  |
| Andre | 4% | 5 | 2% | 1 |
| Totalt for Norge | 20% | 353 | 21% | 275 |

Tallene over (e-corda des 2020) viser at samarbeidsprosjekter gir større merverdi i form av økonomisk retur til næringslivet. Pr des 2020 er returen fra H2020 13,6 mrd kr i nærlingslivsprosjekter, men pga samarbeidsprosjekter gir det tilgang til forskning til en verdi av 93 mrd kr.

Samarbeidsprosjekter gir dermed tilgang til forskning av mangedoblet verdi enn egen tildeling tilsier og samfunnseffekt av forskningen er vesentlig større enn i monokontraktprosjekter.

Norge bør derfor forsterke insentiver for deltagelse i samarbeidsprosjekter som bygger samarbeidsrelasjoner, nettverk og kapasitet nasjonalt og i Europa, gir tilgang til forskning av vesentlig større verdi enn selve returen til Norge og gir stor merverdi i form av samfunnseffekt i Norge og i Europa. Samarbeidsprosjekter bidrar til kunnskapsformidling og bedre utnyttelse av prosjektresultater, og dermed stor samfunnseffekt av investeringene. Forskningsmiljøer som tar en rolle i utviklingen av partnerskap og ivaretar Norges interesser i HEU må styrkes, ikke svekkes, i den rollen.

**Returmål bør brytes ned på sektor**

En retur i størrelsesorden 25-30 mrd. kr, vil gi norske deltakere tilgang på forskning og innovasjon til en verdi av ca 200 mrd. kroner. Med andre ord en betydelig investeringsgevinst. FFA mener at returambisjonen bør brytes ned på de ulike FoU-utførende sektorene. Da kan en lage enda mer målrettede og robuste stimuleringsvirkemidler for hver sektor for deltagelse i de delene av HEU hvor de har størst konkurransefortrinn. Tabellen under viser de ulike forskningsutførende sektorene deltakelse i Horisont 2020 i EU og i Norge.

|  |  |  |  |  |  |
| --- | --- | --- | --- | --- | --- |
|  | HES (universiteter og høyskoler) | PRC (næringsliv) | REC (forskningsinstitutter) | PUB (offentlig sektor) | OTH (andre) |
| EU | 39% | 28% | 26% | 3% | 4% |
| Norge | 34% | 28% | 31%  FFA: 23% | 5% | 2% |

*Resultat i Horisont 2020 pr sektor. Kilde: eCorda des 2020 og Forskningsrådet des 2020*

Finansieringen i EUs rammeprogram varierer sterkt fra sektor til sektor.

Næringslivets støtteprosent i Horisont Europa er bedre enn det Forskningsrådet (og Innovasjon Norge) gir bedriftene. Dette er mulig siden rammeprogrammene er utenfor statsstøtteregelverket. Næringslivet trenger derfor ikke annen støtte enn til prosjektetablering.

UH-sektorens rammebevilgninger (lukket ramme) er sterkt fokusert på oppnådde resultater. Fra underlaget i statsbudsjettet 2021 (KD) "Orientering om forslag til statsbudsjettet 2021 for universitet og høgskular" kan en regne ut at hver krone UH-sektoren inntektsførte fra EU i 2019 gir 82 øre i 2021.

For instituttene med grunnfinansiering fra Forskningsrådet gir STIM-EU og øvrig grunnfinansiering ca 55 øre for hver krone en oppnår i kontrakt i rammeprogrammet (2020). Dette tilsier nær fullfinansiering av prosjektene for instituttene. Skal instituttene kunne opprettholde og øke deltakelsen i Horisont Europa, er det avgjørende at differensiert STIM-EU videreføres.

1. [Strategier for kunnskapssamarbeidet med EU,](https://www.regjeringen.no/no/tema/utdanning/innsikt/internasjonalt-kunnskapssamarbeid/strategier-for-kunnskapssamarbeidet-med-eu/id2876805/) Regjeringen oktober 2021 [↑](#footnote-ref-1)
2. Kurs 10.0 [↑](#footnote-ref-2)
3. <https://www.forskningsradet.no/om-forskningsradet/oppgaver-organisering/instituttsektoren/statlig-basisfinansiering-av-forskningsinstituttene/> [↑](#footnote-ref-3)
4. 265 MNOK i gjennomsnitt 2018-2020 [↑](#footnote-ref-4)